b'\n_START_ARTICLE_\nBiskajos tiltas\n_START_SECTION_\nKonstrukcija\n_START_PARAGRAPH_\nIspanai \xc5\xa1\xc4\xaf tilt\xc4\x85 vadina Puente Colgante (pa\xc5\xbeod\xc5\xbeiui \xe2\x80\x9epakabintas tiltas\xe2\x80\x9c), nors kabantis tiltas yra kitokios konstrukcijos. Biskajos tiltu perva\xc5\xbeiuoti negalima, bet juo pasinaudojus persikeliama \xc4\xaf kit\xc4\x85 up\xc4\x97s krant\xc4\x85. Tiltas sukurtas Gustavo Eifelio mokinio, bask\xc5\xb3 architekto Alberto Palacio. \xc5\xa0iam konstruktoriui teko suprojektuoti tilt\xc4\x85, kad b\xc5\xabt\xc5\xb3 u\xc5\xbetikrintas jud\xc4\x97jimas tarp abiej\xc5\xb3 up\xc4\x97s krant\xc5\xb3, ta\xc4\x8diau tiltas bet kuriuo metu turi praleisti Nerviono upe \xc4\xaf svarb\xc5\xb3 Bilbao uost\xc4\x85 plaukian\xc4\x8dius didelius laivus. Tiltas su arkomis ir atveriamomis ar pakeliamomis tilto dalimis nebuvo pageidaujamas. Laivai po tiltu gali plaukti bet kada, o automobiliai ar p\xc4\x97stieji turi palaukti, kol atvyks ant lyn\xc5\xb3 pakabinta gondola. Joje telpa 6 automobiliai ir ma\xc5\xbedaug 30 p\xc4\x97s\xc4\x8di\xc5\xb3j\xc5\xb3. 160 m ilgio atstum\xc4\x85 gondola nusklend\xc5\xbeia per pusantros minut\xc4\x97s. Nuo kiekvieno kranto ji pajuda kas a\xc5\xa1tuonias minutes ir dirba 24 valandas per par\xc4\x85 i\xc5\xa1tisus metus. Nuo pastatymo dienos \xc5\xa1is tiltas neveik\xc4\x97 tik per Ispanijos pilietin\xc4\xaf kar\xc4\x85 1936\xe2\x80\x931939 m._NEWLINE_Tilto atramas sudaro du dvigubi 61 m auk\xc5\xa1\xc4\x8dio metaliniai bok\xc5\xa1tai, \xc4\xaftempti metaliniais lynais, kuri\xc5\xb3 galai \xc4\xaftvirtinti u\xc5\xbe 110 m prie masyvi\xc5\xb3 betonini\xc5\xb3 blok\xc5\xb3. Tarp skirtinguose krantuose stovin\xc4\x8di\xc5\xb3 bok\xc5\xa1t\xc5\xb3 nutiesti lynai, savo \xc4\xaflinkiu suformuojantys parabol\xc4\x99. 45 m auk\xc5\xa1tyje lynai laiko 160 m ilgio pagrindin\xc4\x99 tilto konstrukcij\xc4\x85.'